Predkladacia  správa

	Podľa plánu práce vlády SR na 2. polrok 2002 má podpredseda vlády Mikloš v spolupráci so splnomocnencom vlády SR pre výstavbu a prevádzku Sústavy vodných diel Gabčíkovo-Nagymaros predložiť v novembri 2002 Priebežnú správu o výsledkoch a návrh ďalšieho postupu v rokovaniach o realizácii Rozsudku MSD vo veci Sústavy vodných diel Gabčíkovo-Nagymaros (ďalej len „Rozsudok MSD“).

	V predchádzajúcej Informácii z júna 2002 bolo konštatované, že delegácia vlády SR, v zmysle uznesenia vlády SR zo 6. decembra 2000 č. 1020/2000, trvá na prerokovaní a konkrétnom riešení odborných, technických a právnych otázok na ktorých sa strany vzájomne dohodnú. Len po dohode o technickom riešení možno formulovať právnu formu Dohody o realizácii Rozsudku MSD.

	Postoj slovenskej strany má oporu v odseku 155 (2) B Rozsudku MSD, v ktorom súd rozhodol hlasovaním trinástimi hlasmi proti dvom, že Maďarsko a Slovensko musia rokovať v dobrej viere, berúc do úvahy dnešnú situáciu a musia prijať všetky nevyhnutné opatrenia na dosiahnutie cieľov Zmluvy zo 16. septembra 1977 v súlade s takými modalitami, na akých sa dohodnú.

	Opakovane, ako pri predkladaní Informácie v júni 2002, možno konštatovať, že rokovania o realizácii Rozsudku MSD, neprekročili rámec úlohy uloženej vedúcemu delegácie vlády SR na rokovanie s maďarskou stranou o realizácii Rozsudku MSD D. Kocingerovi. Na rokovaniach s maďarskou stranou o realizácii rozsudku MSD delegácia vlády SR postupovala podľa smernice schválenej vládou SR. Nie je potrebné meniť, ani doplniť uznesenie vlády SR č. 1020/2000.  Z tohto dôvodu sa predkladá vláde SR na rokovanie Informácia

Informácia bola prerokovaná na porade delegácie vlády SR na rokovanie s maďarskou stranou o vykonaní rozsudku MSD vo veci SVD G-N dňa 14. novembra 2002 (ďalej len „delegácia vlády SR“). Opodstatnené pripomienky a návrhy členov delegácie sú zohľadnené v Informácii.